Vise-kanseliers se peperduur salarisse ‘moet gereguleer word’Die parlement in Kaapstad. (Foto: ANA) Die parlementêre portefeuljekomitee oor hoër onderwys, wetenskap en tegnologie sê hy het met groot kommer kennis geneem van die salarisse wat senior hoofde – maar veral vise-kanseliers – by universiteite verdien. Die instellings bepaal self hul salarisse, maar die komitee is bekommerd dat die hoë vergoedingsvlakke wat aan senior bestuurders by sommige universiteite betaal word, nie met die prestasies van hul universiteite, navorsingsuitsette of slaagsyfers versoen kan word nie. Sunday Times het vroeër berig ernstige vrae word gevra oor waarom senior hoofde van universiteite wat swak presteer, of universiteite wat in omstredenheid gehul is, meer verdien as instellings wat as van die beste ter wêreld beskou word. Volgens die koerant het vise-kanseliers in 2018 die volgende salarisse verdien: Mandla Makhanya (Unisa) R5,2 miljoen; Tshilidzi Marwala (Universiteit van Johannesburg) R4,9 miljoen; Wim de Villiers (Universiteit Stellenbosch) R4,8 miljoen; Adam Habib (Wits) R4,4 miljoen; Xoliswa Mtose (Universiteit van Zoeloeland) R4,4 miljoen; Francis Petersen (Universiteit van die Vrystaat) R4,2 miljoen; Cheryl de la Rey (Universiteit van Pretoria) R4 miljoen; Lourens van Staden (Tshwane-Universiteit van Tegnologie) R3,9 miljoen; Mahlo Mokgalong (Universiteit van Limpopo) R3,8 miljoen en Thandwa Mthembu (Durban-Universiteit van Tegnologie) R3,6 miljoen. “Die komitee gaan die minister van hoër onderwys, wetenskap en tegnologie vra om ŉ ondersoek deur die Raad op Hoër Onderwys te laat doen na die vergoeding van universiteite se vise-kanseliers, asook hul senior uitvoerende hoofde. Daar moet dan aan die parlement verslag gedoen word,” het Philly Mapulane, komiteevoorsitter, gesê. “Universiteite is openbare instellings en moet deur hul verkose verteenwoordigers verantwoordbaar wees aan Suid-Afrikaners oor die bestuur van hul finansies. As daar nie aandag aan die vergoeding van senior bestuurders geskenk word nie, kan dit in ŉ wegholtrein verander. Om dié rede vra ons dat dit gereguleer word.”